
KRETINGOS RAJONO SAVIVALDYBĖS ŽELDYNŲ IR ŽELDINIŲ TVARKYMO IR APSAUGOS TAISYKLĖS

I. BENDROJI DALIS

1. Kretingos rajono savivaldybės želdynų ir želdinių apsaugos taisyklės (toliau – Taisyklės)  nustato Kretingos rajono savivaldybės (toliau – Savivaldybė) teritorijoje ne miškų ūkio paskirties žemėje esančių želdynų ir želdinių apsaugos, tvarkymo, želdynų kūrimo ir želdinių veisimo teisinio reguliavimo pagrindus, saugotinų medžių ir krūmų kirtimo, persodinimo ar kitokio pašalinimo, šių darbų vykdymo, leidimų šiems darbams išdavimo, želdynų kūrimo, priežiūros ir apsaugos tvarką.
2. Šios Taisyklės parengtos vadovaujantis Lietuvos Respublikos želdynų įstatymu, šio įstatymo įgyvendinamaisiais teisės aktais ir kitais Lietuvos Respublikoje galiojančiais teisės aktais, reglamentuojančiais želdynų ir želdinių tvarkymą ir apsaugą.
3. Fiziniai ir juridiniai asmenys želdynus ir želdinius saugo, tvarko ir prižiūri patys arba sudaro sutartis su asmenimis, turinčiais atitinkamą kvalifikaciją ir kuriems Lietuvos Respublikos aplinkos ministerijos nustatyta tvarka yra suteikta teisė vykdyti šiuos darbus, vadovaudamiesi Lietuvos Respublikos želdynų įstatymu, šio įstatymo įgyvendinamaisiais teisės aktais, kitais Lietuvos Respublikoje galiojančiais teisės aktais bei šiomis taisyklėmis.
4. Už želdinių išsaugojimą, tinkamą jų priežiūrą ir tvarkymą atsako žemės sklypo savininkai ir valdytojai.
5. Taisyklės yra privalomos visiems Savivaldybės teritorijoje esantiems želdynų ir želdinių savininkams ir valdytojams, želdynus ir želdinius prižiūrinčioms įmonėms, fiziniams ir juridiniams asmenims.
          6. Saugotinų želdinių saugojimas yra kiekvieno savivaldybės gyventojo pareiga. Visi asmenys, lankantys parkus, skverus, poilsio vietas, privalo padėti palaikyti švarą, tvarką, laikytis priešgaisrinės saugos reikalavimų.
7. Želdynuose priežiūros darbai turi būti atliekami nedarant neigiamo poveikio aplinkai ir žmogui.
8. Taisyklėse vartojamos sąvokos atitinka Lietuvos Respublikos želdynų įstatyme, šio įstatymo įgyvendinamuosiuose teisės aktuose ir  kituose teisės aktuose vartojamas sąvokas.

II. BENDRIEJI ŽELDYNŲ IR ŽELDINIŲ APSAUGOS BEI TVARKYMO PRINCIPAI

9. Želdynai ir želdiniai turi gerinti aplinkos kokybę, tenkinti visuomenės sveikos gyvensenos ir rekreacijos poreikius, nekelti pavojaus žmonėms, pastatams, saugiam eismui gatvėse.
10. Želdynus ir želdinius būtina išsaugoti kaip estetiškai, ekologiškai, istoriškai ir kultūrai svarbius kraštovaizdžio elementus.
11. Želdynų ir želdinių apsauga ir tvarkymas organizuojami pagal šiuos principus:
11.1. želdynuose ir želdiniuose saugoma biologinė įvairovė;
11.2. nemažinamas Kretingos rajono savivaldybės bendrasis atskirųjų želdynų, kurie išskiriami bendrajame bei specialiuosiuose teritorijų planuose, plotas;
11.3. formuojamas gamtinis karkasas, kuriama vientisa tolygi miesto želdynų sistema;
11.4. išlaikomi užstatytų ir atvirų, gyventojų poilsiui ir sveikatingumui skirtų teritorijų optimalūs ploto santykiai (nustatyti pagal galiojančias normas), ekologiniai ir estetiniai ryšiai;
11.5. siekiama išsaugoti ir tinkamai tvarkyti esamus geros būklės želdinius jų augimo vietoje, prioritetą teikiant jau susiformavusiems želdiniams prižiūrėti, atnaujinti;
11.6. kritinės būklės medžių laipsniškas pakeitimas sveikais, atsparesnių rūšių ir veislių individais;
11.7. pertvarkant esamus želdynus ir kuriant naujus, įvertinama suinteresuotos visuomenės motyvuota nuomonė.

III. KRITERIJŲ, PAGAL KURIUOS MEDŽIAI IR KRŪMAI, AUGANTYS NE MIŠKŲ ŪKIO PASKIRTIES ŽEMĖJE, PRISKIRIAMI SAUGOTINIEMS, SĄRAŠAS

12. Kriterijų, pagal kuriuos medžiai ir krūmai, augantys ne miškų ūkio paskirties žemėje, priskiriami saugotiniems, sąrašas taikomas medžiams ir krūmams, siekiant juos priskirti saugotiniems, išskyrus:
12.1. vaismedžius, vaiskrūmius, natūraliai išaugusius krūmus;
12.2. medžius ir krūmus, augančius valstybinės reikšmės kelių kelio juostoje;
12.3. medžius ir krūmus, augančius viešosios geležinkelių infrastruktūros kelių ir jų įrenginių apsaugos zonoje;
12.4. dendrologiškai, ekologiškai, estetiškai vertingus, kultūros paveldui ir kraštovaizdžiui reikšmingus medžius ir krūmus, augančius privačioje žemėje, kuriuos saugotinais skelbia savivaldybės.
13. Medžiai ir krūmai, augantys ne miškų ūkio paskirties žemėje, priskiriami saugotiniems, jeigu atitinka bent vieną kriterijų iš kriterijų sąrašo, patvirtinto Lietuvos Respublikos Vyriausybės 2008 m. kovo 12 d. nutarimu Nr. 206 „Dėl Kriterijų, pagal kuriuos medžiai ir krūmai, augantys ne miškų ūkio paskirties žemėje, priskiriami saugotiniems, sąrašo patvirtinimo ir medžių ir krūmų priskyrimo saugotiniems“:
13.1. auga kurortų apsaugos zonoje, išskyrus privačias namų valdas, mėgėjiškų sodų teritorijų individualius sodo sklypus, deklaruotus laukus;
13.2. auga kultūros paveldo objektų teritorijoje ir jos apsaugos zonoje, išskyrus natūraliai išaugusius medžius;
13.3. auga geležinkelio želdinių apsaugos zonoje, išskyrus medžius ir krūmus, kurie kelia pavojų eismo saugai ir auga elektros tiekimo, ryšių ir signalizacijos įrenginių apsaugos zonoje ar yra aukštesni už nuotolį nuo medžių iki pirmojo bėgio;
13.4. auga vietinės reikšmės kelių kelio juostos dalyje už kelio pylimo pado, iškasos ar kelio griovio išorinio krašto, taip pat kelio apsaugos zonoje už kelio juostos ribos, išskyrus medžius ir krūmus, kurie kelia pavojų saugiam eismui ir kelio naudojimui ir (arba) auga deklaruotuose laukuose;
13.5. auga aerodromų apsaugos zonoje (išskyrus aerodromo teritoriją), išskyrus medžius ir krūmus, kurie kelia pavojų skrydžių saugai ir aviacijos saugumui;
13.6. auga gamybinių ir kitų objektų sanitarinėje apsaugos zonoje, išskyrus augančius deklaruotuose laukuose;
13.7. auga miestų, miestelių bendro naudojimo teritorijose ir miestų kitose valstybinės žemės teritorijose, nenurodytose 13.1–13.6 punktuose;
13.8. auga kaimų bendro naudojimo teritorijose, mėgėjiškų sodų teritorijų bendro naudojimo žemėje, išskyrus augančius paviršinių vandens telkinių apsaugos zonose;
13.9. auga privačiose žemės valdose miestuose ir miesteliuose, išskyrus augančius paviršinių vandens telkinių apsaugos zonose, privačiose namų valdose ir mėgėjiškų sodų teritorijų individualiuose sodo sklypuose;
13.10. auga valstybinėje ir privačioje žemėje kaime, išskyrus paviršinių vandens telkinių pakrančių apsaugos juostas: vietiniai medžiai – ąžuolai, uosiai, klevai, liepos, miškinės obelys, miškinės kriaušės, guobos, vinkšnos, skirpstai, baltieji ir trapieji gluosniai, išskyrus augančius privačiose namų valdose ir deklaruotuose laukuose;
13.11. auga valstybinėje ir privačioje žemėje kaime ir deklaruotuose laukuose: beržai, eglės ir pušys, didesnio kaip 20 centimetrų skersmens (1,3 metro aukštyje), išskyrus augančius privačiose namų valdose ir mėgėjiškų sodų teritorijų individualiuose sodo sklypuose;
13.12. auga deklaruotuose laukuose: ąžuolai, uosiai, klevai ir liepos, didesnio kaip 20 centimetrų skersmens;
13.13. auga paviršinių vandens telkinių pakrančių apsaugos juostose: ąžuolai, beržai, klevai ir uosiai, didesnio kaip 8 centimetrų skersmens, kiti medžiai, didesnio kaip 16 centimetrų skersmens, išskyrus numatytus iškirsti pagal parengtus gamtotvarkos planus, pakrančių (šlaitų) tvarkymo projektus, taip pat medžius, augančius vidaus vandenų kelių navigacijos ženklų veikimo zonose ir deklaruotuose laukuose.

IV. SAUGOTINŲ MEDŽIŲ IR KRŪMŲ KIRTIMO, PERSODINIMO AR KITOKIO PAŠALINIMO ATVEJAI IR ŠIŲ DARBŲ VYKDYMO TVARKA

14. Saugotini medžiai ir krūmai neatlyginamai gali būti kertami (šalinami) šiais atvejais, kai:
14.1. nudžiūvę, išskyrus uoksinius (drevėtus);
14.2. vėjo, sniego, žaibo ar dėl kitų priežasčių išversti, nulaužti, apdegę gaisro metu;
14.3. išpuvę (išskyrus atvejus, kai nėra pavojingi žmonėms, pastatams, eismui ir labai svarbūs biologinės įvairovės požiūriu);
14.4. pasvirę didesniu negu 45o kampu ir pasvirimas kasmet didėja (nustatoma stebėsenos metu);
14.5. pažeisti stiebo ir šaknų puviniu;
14.6. apipulti vabzdžių, kenkėjų ir grybinių ligų;
14.7. pažeistos medžių ir krūmų gyvybinės funkcijos, funkcijų pažeidimo parametrai reglamentuojami Nuostolių, padarytų gamtai sunaikinus ar sužalojus gamtinius kraštovaizdžio kompleksus bei objektus, skaičiavimo metodikos, patvirtintos aplinkos ministro 1995 m. gruodžio 14 d. įsakymu Nr. 198 „Dėl nuostolių, padarytų gamtai sunaikinus ar sužalojus gamtinius kraštovaizdžio kompleksus bei objektus, skaičiavimo metodikos patvirtinimo“, 14 punkte;
14.8. vykdomi kraštovaizdžio formavimo ar kiti medžių ir krūmų kokybę gerinantys kirtimai;
14.9. auga ant pastatų stogų, pamatų ar kitų jų dalių;
14.10. auga pylimo (polderių) šlaituose, melioracijos griovių (išskyrus sureguliuotas upes ir upelius) šlaituose ir jų apsaugos juostose;
14.11. auga kapinėse ir gadina paminklus, antkapius, kapinių tvorą;
14.12. auga ant piliakalnių, pilkapių;
14.13. auga parkuose, skveruose ir kitose urbanizuotose teritorijose kaip nepageidaujamos rūšys;
14.14. auga arti pastatų ir tamsina langus (vasaros metu kambariuose apšvietimas neatitinka galiojančių normų), gadina pamatus, kelia grėsmę pastatui;
14.15. auga apsaugos zonose, kuriose pagal Specialiąsias žemės ir miško naudojimo sąlygas, patvirtintas Lietuvos Respublikos Vyriausybės 1992 m. gegužės 12 d. nutarimu Nr. 343 „Dėl Specialiųjų žemės ir miško naudojimo sąlygų patvirtinimo“, neturi augti;
14.16. auga teritorijoje, kuri numatoma naudoti valstybiniams geležinkeliams, magistraliniams vamzdynams, aukštos įtampos elektros linijoms, valstybinės reikšmės keliams, gatvėms tiesti, rekonstruoti, svarbioms valstybinės reikšmės statyboms;
14.17.  numatyti kirsti, atlikus želdynų ir želdinių inventorizavimą;
14.18. yra nustatyta tvarka parengti saugomų teritorijų planavimo dokumentai, kuriuose nurodyti kertami ar kitaip pertvarkomi medžiai ir krūmai;
14.19. šalinamos saugotinų medžių, pasvirusių didesniu kaip 45o kampu, storosios šakos.
15. Saugotini medžiai ir krūmai 14 punkte išvardintais atvejais gali būti kertami tik įvertinus jų būklę natūroje, išskyrus 14.15–14.18 punktus.
16. Saugotini medžiai ir krūmai persodinami išimtiniais atvejais: platinant gatves, vykdant statybos ir kitus darbus:
16.1. medžiai persodinami su žemės gumulu, kurio skersmuo 2,0 x 2,0 m ir 2,4 x 2,4 m;
16.2. saugotinų medžių ir krūmų persodinimo darbai vykdomi pagal nustatytąja tvarka parengtą ir patvirtintą želdinių pertvarkymo projektą ar schemą;
16.3. persodinami sveiki, gerai išsivystę, be mechaninių pažeidimų, šalčio plyšių ir persodinimą pakeliantys medžiai, ne storesni kaip 25 cm skersmens (1,3 m aukštyje). Ypač vertingi medžiai gali būti ir didesnio skersmens, prieš tai paruošti persodinimui;
16.4. persodinant laja apipjaustoma, sutrumpinant šonines šakas (išskyrus ąžuolą, beržą ir spygliuočius). Persodinamų medžių apatinės skeletinės šakos turi būti išsidėsčiusios ne aukščiau kaip 3–4 m;
16.5. dėl sumažėjusio medžių dekoratyvumo ir jų virtimo grėsmės esant stipriam vėjui, medžiai persodinami į atokesnes nuo žmonių ir transporto judėjimo vietas ar į medelynus tolesniam auginimui (formuojant juose medžių lają ir šaknų sistemą). Persodintus medžius privaloma 3 metus prižiūrėti.
17. Draudžiama persodinti medžius su sausa viršūne, vidaus puviniu, vienašone, nesusiformavusia laja.
18. Medžių ir krūmų persodinti negalima šiais atvejais:
18.1. po medžiais yra inžinerinės komunikacijos;
18.2. aplink medžius yra laikini statiniai ar pastatai;
18.3. nėra galimybės prie medžių privažiuoti su technika;
18.4. nėra galimybės suformuoti reikalaujamo dydžio žemės gumulą, nes trukdo tankus medžių masyvas (medynas) ar statybos darbų atliekos apie medžius;
18.5. medžių vegetacijos metu;
18.6. medžiai auga arti statinių ar pastatų pamatų, tvorų ar kt.;
18.7. trukdo elektros laidai.

 V. LEIDIMŲ SAUGOTINŲ MEDŽIŲ IR KRŪMŲ KIRTIMO, PERSODINIMO AR KITOKIO PAŠALINIMO, GENĖJIMO DARBAMS IŠDAVIMO, MEDŽIŲ IR KRŪMŲ VERTĖS ATLYGINIMO TVARKA

19. Saugotinų medžių ir krūmų kirtimo, persodinimo ar kitokio pašalinimo, genėjimo darbai turi būti vykdomi turint seniūnijos išduotą, išskyrus 20 punkte nurodytus atvejus, leidimą saugotinų medžių ir krūmų kirtimo, persodinimo ar kitokio pašalinimo darbams, genėjimui (toliau – Leidimas) (1 priedas) ir atlyginus, išskyrus 22 punkte nurodytus atvejus, medžių ir krūmų vertę, nurodytą leidime.
20. Leidimo medžių ir krūmų kirtimui ar kitokiam pašalinimui, genėjimui nereikia:
20.1. kai jie auga:
20.1.1. vandens telkiniuose, grioviuose, pylimų (polderių) ir griovių (išskyrus sureguliuotas upes ir upelius) šlaituose;
20.1.2. ant pastatų stogų, pamatų ar kitų jo dalių;
20.1.3. ant įrašytų į melioruotos žemės ir melioracijos statinių apskaitą: slenksčių, greitviečių, vandens pralaidų, drenažo rinktuvų ir sausintuvų, siurblinių, tvenkinių žemės užtvankų, pylimų, drėkinimo vamzdynų, šulinių, vandens nuleistuvų, siurblinių ir 15 m atstumu nuo jų pakraščio, grioviuose ir jų šlaituose (išskyrus sureguliuotas upių vagas), griovio priežiūros juostoje;
20.1.4. kapavietėse (suderinus su kapinių priežiūrą vykdančia organizacija ar atsakingu asmeniu), išskyrus kultūros paveldo objektų teritorijas.
20.2. invazinėms medžių rūšims, įrašytoms į Invazinių Lietuvoje rūšių sąrašą, patvirtintą Lietuvos Respublikos aplinkos ministro 2004 m. rugpjūčio 16 d. įsakymu Nr. D1-433 „Dėl Invazinių Lietuvoje rūšių sąrašo patvirtinimo“;
20.3. formuojant gyvatvores ir karpant medžių šakas kelio ženklų veikimo zonose.
21. Neturint leidimo (jis išduodamas per 5 darbo dienas, įvykdžius darbus), galima šalinti (kirsti) vėjo, sniego, žaibo ar dėl kitų priežasčių išverstus, nulaužtus medžius, genėti medžius, kai kelia pavojų žmonėms, pastatams ir statiniams ar eismui.
22. Saugotinų medžių ir krūmų vertė neatlyginama, kai:
22.1. 14 punkte nurodytais atvejais darbus vykdo žemės ar želdynų ir želdinių savininkas ir valdytojas ar jo įgaliotas asmuo;
22.2. želdiniai auga naudingųjų iškasenų telkiniuose;
22.3. pareiškėjas įsipareigoja ne vėliau kaip per metus pasodinti savivaldybės nurodytoje vietoje kertamų ar kitokiu būdu pašalinamų medžių ir krūmų atkuriamąją vertę atitinkantį nurodytų rūšių ir matmenų medžių ir krūmų kiekį ir juos prižiūrėti 3 metus. 
23. Leidimų išdavimo tvarka:
23.1. želdynų ir želdinių savininkas ar valdytojas (įskaitant ir seniūnijas), kitas fizinis ar juridinis asmuo pateikia seniūnijai, kurios teritorijoje yra želdinys ar želdynas, argumentuotą nustatytos formos prašymą saugotinų medžių ir krūmų kirtimo, persodinimo ar kitokio pašalinimo darbams (2 priedas). Daugiabučių namų savininkų bendrijų pirmininkų, daugiabučių gyvenamųjų namų administratorių, jungtinės veiklos sutarties įgaliotinių, fizinių ir juridinių asmenų prašymai kirsti geros būklės, nekeliančius pavojaus želdinius nagrinėjami tada, kai kartu su prašymu pateikiama bendrijos ar gyventojų susirinkimo protokolo kopija arba jo išrašas, patvirtinantis, kad sprendimas dėl želdinių tvarkymo priimtas teisės aktų nustatyta tvarka;
23.2. seniūnija, gavusi prašymą, paruošia leidimą (esant neaiškiai argumentacijai, gali būti prašoma papildomos informacijos iš želdynų ir želdinių savininko ir valdytojo ar sukviečiama Savivaldybės administracijos direktoriaus įsakymu sudaryta Želdynų ir želdinių apsaugos ir priežiūros komisija (toliau-Komisija), į kurios sudėtį įeina asmenys, nurodyti Saugotinų medžių ir krūmų kirtimo, persodinimo ar kitokio pašalinimo atvejų, šių darbų vykdymo ir leidimų šiems darbams išdavimo, medžių ir krūmų vertės atlyginimo tvarkos aprašo, patvirtinto Lietuvos Respublikos aplinkos ministro 2008 m. sausio 31 d. įsakymu Nr. D1-87, 13.2 punkte);
23.3. saugotinų medžių ir krūmų vertę teisės aktų nustatyta tvarka nustato Komisija, vadovaudamasi Želdinių atkuriamosios vertės įkainiais, patvirtintais Lietuvos Respublikos aplinkos ministro 2008 m. birželio 26 d. įsakymu Nr. D1-343 „Dėl Želdinių atkuriamosios vertės įkainių patvirtinimo“. Medžio vertė gali būti patikslinta jį nukirtus (dėl puvinio);
23.4. prireikus atliekama želdinių būklės ekspertizė, vadovaujantis Aplinkos ministro 2007 m. gruodžio 14 d. įsakymu Nr. D1-673 „Dėl želdinių būklės ekspertizės tvarkos aprašo patvirtinimo“;
23.5. leidimą seniūnija derina su:
23.5.1. Lietuvos Respublikos regiono aplinkos apsaugos departamento rajono agentūra, išskyrus 23.6 punkte nurodytus atvejus ir atvejus, kai saugotini medžiai ir krūmai auga saugomoje teritorijoje, turinčioje direkciją;
23.5.2. saugomos teritorijos direkcija, jei saugotini medžiai ir krūmai auga saugomoje teritorijoje, turinčioje direkciją;
23.5.3. Kultūros paveldo departamento prie Kultūros ministerijos teritoriniu padaliniu, kai medžiai ir krūmai kertami, genimi ar pertvarkomi nekilnojamųjų kultūros vertybių teritorijoje ir jos apsaugos zonoje;
23.5.4. želdynų ir želdinių savininku ar valdytoju, kai prašymą pateikė ne jis (išskyrus savivaldybę);
23.6. leidimas nederinamas, jei nustatytąja tvarka parengtuose ir patvirtintuose detaliuosiuose ir specialiuosiuose planuose, atskirųjų ir priklausomųjų želdynų kūrimo ir tvarkymo projektuose, saugomų teritorijų planavimo dokumentuose yra pateikti duomenys apie kertamų ar pertvarkomų medžių ir krūmų rūšinę sudėtį, skaičių bei jų augimo vietas ir šie dokumentai yra nustatytąja tvarka suderinti su Aplinkos ministerijos regiono aplinkos apsaugos departamentu ir saugomos teritorijos direkcija, kai kertami ar pertvarkomi saugomoje teritorijoje, turinčioje direkciją, augantys medžiai ir krūmai;
23.7. prašymą pateikę asmenys leidime įpareigojami atlyginti numatomų kirsti ar pertvarkyti medžių ir krūmų vertę (išskyrus 22.1-22.3 punktuose nurodytus atvejus). Apskaičiuota pinigų suma, atitinkanti atkuriamąją želdinių vertę, pervedama į nurodytą Savivaldybės sąskaitą. Asmuo, sumokėjęs nurodytą pinigų sumą, mokėjimą patvirtinantį dokumentą pateikia seniūnijai. Lėšos naudojamos Savivaldybės aplinkos apsaugos programoje numatytoms priemonėms finansuoti.
23.8. prašymą pateikęs asmuo, įsipareigojęs pasodinti medžių ir krūmų kiekį, atitinkantį kertamų ar kitaip pašalinamų medžių ir krūmų atkuriamąją vertę šių taisyklių 22.3 punkte nustatyta tvarka, pateikia seniūnijai, išduodančiai leidimą, įsipareigojimą ir komercinį pasiūlymą, nurodydamas atsodinamų medžių ir krūmų kiekį ir kainą. Seniūnija pateiktą pasiūlymą derina su  Komisija.
23.9. leidimas išduodamas per 30 darbo dienų nuo prašymo pateikimo dienos ir galioja vienerius metus nuo jo išdavimo. Leidimas neišduodamas želdinių apžiūros metu nustačius, kad nėra poreikio atlikti želdinių pertvarkymą. Šiuo atvejų Komisija želdinių apžiūros akte nurodo leidimo neišdavimo motyvą.
24. Savavališko kirtimo atvejais nuostoliai gamtai apskaičiuojami pagal Žalos aplinkai, sunaikinus arba sužalojus gamtinius kraštovaizdžio kompleksus bei objektus, skaičiavimo metodiką, patvirtintą Lietuvos Respublikos aplinkos ministro 2014 m. kovo 12 d. įsakymu Nr. D1-269.
25. Numatyti kirsti ar persodinti medžiai pažymimi dažais: kirsti – raudonai, persodinti – geltonai.
	
VI. ŽELDYNŲ IR ŽELDINIŲ KŪRIMAS IR PERTVARKYMAS

26. Savivaldybės administracija:
26.1. organizuoja Savivaldybės teritorijoje esančių želdynų ir želdinių inventorizavimą ir apskaitą, vykdo jų būklės stebėseną, kuria ir tvarko jų duomenų bazes;
26.2. organizuoja atskirųjų želdynų žemės sklypų kadastrinius matavimus ir įrašymą į Nekilnojamojo turto kadastrą.
27. Atskirieji ir priklausomieji želdynai kuriami ir pertvarkomi pagal projektavimo dokumentus, želdynų tvarkymo ir kūrimo projektus, želdinių inventorizacijos duomenis, vadovaujantis Atskirųjų ir priklausomųjų želdynų kūrimo ir tvarkymo projektų rengimo tvarkos aprašu, patvirtintu Lietuvos Respublikos aplinkos ministro  2007 m. gruodžio 29 d. įsakymu Nr. D1-719, ir atsižvelgiant į Savivaldybės tvarkomų objektų prioritetus.
28. Savivaldybės teritorijoje medžiai ir krūmai veisiami, vejos ir gėlynai įrengiami vadovaujantis Medžių ir krūmų veisimo, vejų ir gėlynų įrengimo taisyklėmis, patvirtintomis Lietuvos Respublikos aplinkos ministro 2007 gruodžio 29 d. įsakymu Nr. D1-717.
 29. Sodinamiems medžių ir krūmų sodmenims taikomi Sodmenų kokybės reikalavimai, patvirtinti  Lietuvos Respublikos aplinkos ministro 2007 m. gruodžio 14 d. įsakymu Nr. D1-674.

VII. ŽELDYNŲ IR ŽELDINIŲ tvarkymas, priežiūra ir APSAUGA

30. Bendrojo naudojimo teritorijoje augančių želdinių ir želdynų planavimo, kūrimo, apsaugos, tvarkymo ir priežiūros darbus organizuoja ir kontroliuoja Savivaldybės administracijos direktorius ir jo įgalioti asmenys – seniūnai. Darbus atlieka Viešųjų pirkimo įstatymo nustatyta tvarka parinktas paslaugos teikėjas.
31. Želdynus ir želdinius tvarkyti paskirti paslaugos teikėjai (įmonės) privalo turėti specialistų, kuriems būtų suteikta teisė vykdyti želdinių veisimo, medžių ir krūmų genėjimo, želdinių apsaugos nuo ligų ir kenkėjų, vejų ir gėlynų apsaugos darbus.
32. Želdinius, augančius po elektros ir ryšių linijomis, prižiūri ir tvarko želdinius prižiūrinčios organizacijos arba želdinių savininkai, vadovaudamiesi Specialiosiomis žemės ir miško naudojimo sąlygomis, pavirtintomis Lietuvos Respublikos Vyriausybės 1992 m. gegužės 12 d. nutarimu Nr. 343 „Dėl Specialiųjų žemės ir miško naudojimo sąlygų patvirtinimo“ ir raštu suderinę su elektros ir ryšių tinklus eksploatuojančiais asmenimis.
33. Želdynai ir želdiniai nuo ligų ir kenkėjų saugomi vadovaujantis Lietuvos Respublikos aplinkos ministro 2007 m. gruodžio 14 d. įsakymu Nr. D1-675 patvirtintomis Želdynų ir želdinių sanitarinės apsaugos taisyklėmis.
34. Fiziniai ir juridiniai asmenys, vykdantys medžių ir krūmų (išskyrus augančius privačioje žemėje) genėjimą ir kitus priežiūros darbus, turi vadovautis Lietuvos Respublikos aplinkos ministro 2008 m. sausio 18 d. įsakymu Nr. D1-45 patvirtintomis Medžių ir krūmų priežiūros, vandens telkinių, esančių želdynuose, apsaugos, vejų ir gėlynų priežiūros taisyklėmis.
35. Vykdant statybos darbus valstybinėje ir privačioje žemėje, fiziniai ir juridiniai asmenys turi laikytis Lietuvos Respublikos aplinkos ministro 2010 m. kovo 15 d. įsakymu Nr. D1-193 patvirtintomis Želdinių apsaugos, vykdant statybos darbus, taisyklėmis. 
36. Atskiruosiuose (parkuose, miesto soduose, skveruose, žaliosiose jungtyse, kituose poilsiui skirtuose, mokslinės, kultūrinės, memorialinės, apsauginės ir ekologinės paskirties) ir priklausomuosiuose (gyvenamųjų, visuomeninės paskirties, pramonės, sandėliavimo ir komercinės paskirties objektų, inžinerinės infrastruktūros, rekreacinių ir kitų teritorijų) želdynuose draudžiama:
36.1. sodinti invazinius augalus, teršiančius aplinką žiedadulkėmis, žiedynais bei vaisiais medžius ir krūmus, intensyviai plintančius šaknų atžalomis augalus, išskyrus apsauginės ir ekologinės paskirties atskiruosius ir mokslinės paskirties želdynus;
36.2. vykdyti želdinių kirtimą ar kitokį pašalinimą, persodinimą jų vegetacijos metu, išskyrus atvejus, kai želdiniai yra avarinės būklės ir kelia grėsmę žmonėms, statiniams ar eismui;
36.3. fiziniams ir juridiniams asmenims savavališkai sodinti, persodinti, genėti, kirsti ar kitaip šalinti želdinius;
36.4. kirsti, laužyti ar kitaip žaloti (kalti vinis, tvirtinti reklaminius skydus ir kt.) medžius, krūmus, jų šakas, skinti lapus, žiedus, vaisius, pažeisti šaknis, trypti pomedį;
36.5. leisti iš medžio sulą, pjaustyti medžio žievę, daryti kitus mechaninius medžio pažeidimus;
36.6. kabinti ant medžių elektros laidus, elektros lempučių girliandas (išskyrus šventinį laikotarpį), sūpuokles, virves ir kita;
36.7. mindžioti gėlynus, vejas, skinti ir rauti gėles; 
36.8. važinėti sportinėmis ir be variklio transporto priemonėmis, išskyrus takais;
36.9. be leidimo važiuoti motorinėmis transporto priemonėmis, kur neįrengta kieta danga;
36.10. statyti motorines transporto priemones ne tam skirtose vietose, ant neuždengtų specialiomis grotelėmis vietų po medžiais;
36.11. plauti visų rūšių transporto priemones;
36.12. deginti atliekas, lapus, šakas, žolę, kūrenti laužus ne tam skirtose vietose;
36.13. be leidimo statyti palapines, kioskus ar kitokius laikinus statinius, reklaminius skydus;
36.14. ganyti gyvulius;
36.15. gaudyti ir naikinti paukščius, žvėris, smulkiąją fauną, ardyti skruzdėlynus, paukščių lizdus;
36.16. pilti šiukšles, buitines atliekas, pakuotes, sugrėbtus lapus, sniegą (išskyrus neužterštą druskomis ir nukastą nuo želdyne esančių takų) ir kt.;
36.17. valyti sniegą nuo stogų, neapsaugojus želdinių;
36.18. sandėliuoti statybines ir kitas medžiagas, prekių atsargas ir tarą;
36.19. žaisti sportinius žaidimus tam nepritaikytose vietose.

VIII. BAIGIAMOSIOS NUOSTATOS

37. Taisyklėse nustatytų reikalavimų laikymosi kontrolę užtikrina Savivaldybės administracijos direktorius. 
38. Fiziniai ir juridiniai asmenys, pažeidę šių Taisyklių reikalavimus, atsako Administracinių nusižengimų  kodekso nustatyta tvarka.
39. Teisę surašyti administracinių nusižengimų protokolus už Taisyklių nesilaikymą turi Savivaldybės administracijos direktoriaus įgalioti specialistai ir Lietuvos Respublikos administracinių nusižengimų kodekse nurodyti pareigūnai. 
40. Fiziniai ir juridiniai asmenys, padarę žalą želdynų ir želdinių savininkų ar valdytojų želdynams ir želdiniams, teisėtiems interesams ar želdynams ir želdiniams, kaip aplinkos objektams, privalo visiškai ją atlyginti pagal Žalos aplinkai, sunaikinus ar sužalojus gamtinius kraštovaizdžio kompleksus ir objektus, skaičiavimo metodiką, patvirtintą Lietuvos Respublikos aplinkos ministro 2014 m. kovo 12 d. įsakymu Nr. D1-269,  arba, jeigu yra galimybė, atkurti iki pažeidimo buvusią būklę.
41. Šios taisyklės gali būti keičiamos, pildomos ir naikinamos Savivaldybės tarybos sprendimu.
______________________________

Kretingos rajono savivaldybės želdynų ir želdinių tvarkymo ir apsaugos taisyklių
1 priedas

(Leidimo saugotinų medžių ir krūmų kirtimo, persodinimo ar kitokio pašalinimo, genėjimo darbams forma)

___________________________________________________________
(savivaldybės administracijos struktūrinio padalinio pavadinimas)

LEIDIMAS SAUGOTINŲ MEDŽIŲ IR KRŪMŲ KIRTIMO, PERSODINIMO AR KITOKIO PAŠALINIMO, GENĖJIMO DARBAMS

__________________ Nr. _________
(data)		
_____________________
(sudarymo vieta)

Leidžiama pagal pateiktą prašymą 	
(juridinio asmens pavadinimas (fizinio asmens vardas, pavardė),
_	
juridinio ar fizinio asmens kodas, adresas, telefono numeris)
žemės sklype 	
(sklypo, kuriame vykdomi saugotinų medžių ir krūmų kirtimo, persodinimo ar kitokio
_	
pašalinimo darbai, vieta)
	
(vykdomi darbai)
	_______________________________
(saugotinų medžių ir krūmų rūšys, 
	_________________
medžio diametras 
(1,3 m aukštyje),
	____________
medžių ir krūmų kiekis)

	_______________________________
	_________________
	____________

	_______________________________
	_________________
	____________


Medžių ir krūmų vertė 	 (žodžiais) _____ Eur ___ ct; 
atlyginta, neatlyginta   (kas reikalinga, pabraukti).

Vietoj kertamų medžių, krūmų pasodinami nauji ir prižiūrimi trejus metus:
	___________________
(medžių ir krūmų rūšys, 
	______________
matmenys
	____________
medžių ir krūmų kiekis,
	_____________________
sodinimo vieta 

	___________________
	______________
	____________
	_____________________



Leidimas galioja 1 metus nuo jo išdavimo datos. 
__________________________	______________	____________________
(Leidimą išdavusio pareigūno	(parašas)	(vardas ir pavardė)
pareigų pavadinimas)

A.V.
	SUDERINTA
_______________________
(Aplinkos ministerijos regiono aplinkos apsaugos departamento rajono (miesto) agentūros (jei derina) ar saugomos teritorijos direkcijos atstovo pareigų pavadinimas)
	SUDERINTA
______________________
(Kultūros paveldo departamento prie Kultūros ministerijos teritorinio padalinio įgalioto asmens pareigų pavadinimas)
	SUDERINTA
___________________
(fizinio ar juridinio asmens, nurodyto 23.5.4 punkte, parašas


Kretingos rajono savivaldybės želdynų ir želdinių tvarkymo ir apsaugos taisyklių 
2 priedas


(Prašymo forma)

_________________________________________________________________________
 (prašymą pateikiančio fizinio asmens vardas, pavardė ir asmens kodas ar juridinio asmens pavadinimas ir kodas)
__________________________________________________________________________
(adresas)
_________________________________________________________________________
(telefono numeris)

________________________________ savivaldybei
(savivaldybės pavadinimas)

PRAŠYMAS

_______________________________________
(data)
_______________________________________
(dokumento sudarymo vieta)

Prašau leisti kirsti, persodinti ar kitaip pašalinti, genėti saugotinus medžius ir krūmus 
žemės sklype 	
(adresas)
_	
(numatomi atlikti darbai, medžių ir krūmų rūšys bei kiekis)
_	
_	,
_	
(saugotinų medžių ir krūmų kirtimo, persodinimo ar kitokio pašalinimo, genėjimo priežastis)
_	.
Įsipareigoju atlyginti numatomų kirsti želdinių vertę arba pasodinti savivaldybės nurodytoje vietoje kertamų ar kitokiu būdu pašalinamų medžių ir krūmų atkuriamąją vertę atitinkantį nurodytų rūšių ir matmenų medžių ir krūmų kiekį ir juos prižiūrėti 3 metus (kas reikalinga, pabraukti).
Darbus numatoma pradėti 	.
(numatoma darbų atlikimo data)
Pateikiu šiuos dokumentus: 
1. Žemės sklypo 	
(dokumento pavadinimas, Nr., data, žemės sklypo planas)
_	.
2. Patvirtintą (suderintą) želdinių pertvarkymo projektą, schemą, detalųjį bei specialųjį 
planus (kas reikalinga, pabraukti) 	
(projekto pavadinimas, patvirtinimo (suderinimo) data)
_	
              ________________
